SKRIFTLIG FORESPØRGSEL E-0748/03

af Olivier Dupuis (NI) til Rådet

(11. marts 2003)

Om: Bortførelse af civile fra Grozny (Tjetjenien)

Ifølge venskabsforeningen Rusland-Tjetjenien er følgende tjetjenske civile registreret som bortført fra Grozny og dens forstæder siden slutningen af december 2002: den 29. december 2002: Ramzan Gamarigov (35 år, bosiddende i rue Lomonosov 4); den 3. januar 2003: Mashaev og tre af hans børn (bosiddende i rue Yablotchnaya) og Yunus Alimukaev; den 4. januar 2003: Ismail Makhmudov (26 år, bosiddende rue Gudermeskaya 33); den 14. januar 2003: Angela Shakhmurzaeva (31 år), Hassan Ustarkhanov (28 år), Aslan Baisultanov og Aslan Musaev (25 år) (alle bosiddende i rue Rosa Luxemburg 23), den 3. februar 2003: Hanpasha Bukhaev (30 år, bosiddende i Noviye Aldy/Grozny), i Urus-Martan den 29. januar 2003: Seda Tsagaraeva; i Atchkhoi-Martan og omegn den 15. januar 2003: Yaragi Ismailov (45 år), Khizri Ismailov (40 år), Aslan Ismailov (22 år), Aslambek Ismailov (20 år) og Yusup Daidaev (50 år) (alle bosiddende i rue Orekhovaya 22); den 28. januar 2003: Taus Murtasov (30 år, bosiddende i landsbyen Orekhovo tæt ved Atchkhoi-Martan; i Vedeno og omegn den 27. januar 2003: Shamil Khabusiev (45 år, bosiddende i landsbyen Neftyanka); i Shali og omegn den 17. januar 2003: Islam Ibragimov (21 år, bosiddende i Shali) og Apti Saidulaev (25 år, bosiddende i Shali) og den 4. februar 2003: Idris A. Dakhaev (28 år, bosiddende i Serzhen-Yurt).

Er Rådet bekendt med disse seneste bortførelser af civile? Følger det på nogen måde udviklingen i antallet af bortførte personer samt i antallet af de personer, der henrettes efter at være blevet bortført? Agter Rådet på baggrund af de gentagne krigs- og menneskerettighedsforbrydelser, som de russiske styrker i Tjetjenien har begået, at tage politiske og retslige initiativer i de kompetente internationale organer såsom Europarådet og FN's Menneskerettighedskommission?

Svar

(29. september 2003)

Rådet har ikke modtaget nærmere oplysninger om de tilfælde af bortførelse af civile, der omtales i spørgsmålet. Rådet følger naturligvis nøje situationen i Den Russiske Føderations republik Tjetjenien. Rådet har imidlertid ikke kapacitet til at gennemføre en nøje overvågning på stedet. For sådanne oplysninger henholder Rådet sig til Europarådet.

Rådet benytter enhver lejlighed til at rejse spørgsmålet om krænkelser af menneskerettighederne og retssikkerheden i Republikken Tjetjenien, når det møder repræsentanter for de russiske myndigheder. EU gav udtryk for sin bekymring på mødet i samarbejdsrådet med Rusland den 15. april 2003, og spørgsmålet var ligeledes sat på dagsordenen for topmødet i Skt. Petersborg den 31. maj.

Endelig vil EU fortsat give udtryk for sine betænkeligheder inden for rammerne af internationale organisationer som OSCE og FN. EU fremlagde på den baggrund den 7. april 2003

en resolution for FN's Menneskerettighedskommission, hvori EU understregede betydningen af fuld respekt for menneskerettighederne og fordømte de fortsatte krænkelser af folkeretten for så vidt angår menneskerettighederne i Republikken Tjetjenien, navnlig bortførelserne og de arbitrære fængslinger og henrettelser. Rådet gør imidlertid opmærksom på, at forslaget til resolution ikke blev vedtaget af FN's Menneskerettighedskommission